בסיס לראוטר.

הפלטה של השולחן בנויה מחומר MDF אורך 80 ס"מ רוחב 60 ס"מ. (שארית שקיבלתי מנגריה).

כדי להגן על הפלטה מרטיבות חיברתי בהיקף פרופילים מעץ אורן.

בניית פתח הראוטר.

במרכז הפלטה יצרתי חור עם חריץ לתפיסת תושבת הראוטר.

את הפתח יצרתי עם ראוטר (הפתח הפנימי והחריץ) זאת כדי שיהיה מדויק.

הכנתי שבלונה (מסגרת מעץ) שחישוב מידותיה כולל את גודל בסיס הראוטר וגודל הביט, את השבלונה הצמדתי לשולחן בעזרת קלמרות.

ביצעתי ניסוי על לוח עץ מלמין כדי להיות בטוח במידות.

את החריץ יצרתי רק לאחר שרכשתי את הפרספקס, כך שיכולתי להתאים אותו בצורה מדויקת.
כל פעם העמקתי את החריץ עד שהגעתי לעומק הרצוי, כך שהפרספקס התקבל בגובה אחד עם השולחן.

תושבת הראוטר.

תושבת הראוטר בנויה מפרספקס בעובי 5 מ"מ.

יש לשים לב ולהשתמש בפרספקס תוצרת חוץ כי הוא ניתן לעיבוד ולא נדבק לביטים או למקדחים.

הבדל בין שני סוגי הפרספקס:

1. פרספקס מתוצרת הארץ הוא חומר בעל עובי מדויק וקבוע, אך קשה יותר לעיבוד כי בחום הוא נמס ונדבק לביטים ולמקדחים.

2. פרספקס מתוצרת חוץ הוא חומר בעל עובי לא מדויק ויש למדוד את העובי לפני שקונים אותו כדי שיתאים לחריץ בפלטת MDF. היתרון שלו שניתן לעבד את החומר בצורה נוחה, והוא אינו נדבק לביטים או למקדחים.

3. המחיר של שניהם זהה.

4. ישנו סוג נוסף של פרספקס שהוא עמיד יותר ולא נשבר בקלות, הוא יקר יותר, לא בררתי עליו פרטים.

פרספקס בגודל של 20 ס"מ על 30 ס"מ עולה 25 ש"ח.

מסילות.

לפלטה מוצמדות מסילות שהסבתי אותן לשימוש בשולחן. המסילת בצורה קונית בחלק העליון וישרות בהמשך. לכן השתממשתי בביט קוני ואיתו יצרתי את החריץ הקוני וגם את החריץ הישר (כל פעם הגדלתי את העומק בצעדים קטנים וקח נוצר החריץ הישר).

מבט מקדימה.

מבט מלמעלה.

 מבט מהצד.

למסילה יש פס אלומינים בצד שאותו הורדתי ושייפתי כדי שיהיה חלק. בתמונה רואים את סימני השיוף.

הכנת החריץ בלוח MDF.

הכנתי שבלונה ממסגרת של עץ, ובדקתי על לוח עץ פשוט ממלמין, שעובי החריץ מדויק. זאת כדי שהמסילות יהיו צמודות. בנוסף לכך הוספתי דבק סילקון (דבק שמצמיד גם אלומניום) כדי לחזק את האחיזה של המסילה. יצרתי חריץ נוסף בתחתית החריץ של המסילה ובו הכנסתי את הדבק, כדי שלא תהיינה שאריות שאין להן לאן לצאת. ביצוע התהליך: כל פעם דחפתי מעט את המסילה ועם ראש אקדח הדבק הכנסתי לחריץ דבק עד שהוא התחיל לצאת, ושוב הכנסתי את המסילה, כך עד שכל המסילה נכנסה פנימה.

תושבת לברגים.

כדי שתהיה תפיסה נוחה וחזקה לברגים, השתמשתי בתושבת שזזה בתוך המסילה ותומכת בבורג. רכשתי אותה מיצרן תריסים היא עולה 5 ש"ח ליחידה. גם אותה הסבתי כך שהבורג יעבור דרכה ושייפתי אותה בצדדים כדי שהיא תנוע בקלות.

יצרתי חריץ בתושבת כדי שראש הבורג יכנס לתוכה, ויכנס למסילה יחד עם התושבת. כמו כן החריץ תופס את הבורג שלא יסתובב כשמחזקים אותו במסילה.
חריץ בתושבת.

ברגים.

רכשתי ברגים סטנדארטים ואת הראש שלהם שייפתי לגובה הנכון, כדי שהם יכנסו לתושבת ויחליקו במסילה.

גדר - FENCE.

את הגדר בניתי משני לוחות נפרדים מחומר MDF שמוצמדים לפרופיל זוויתי מאלומיניום.

בכל לוח הרכבתי שתי מסילות אחת קדמית ואחת אחורית. המסילה הקידמית תשמש לתפיסה של ג'יגים. המסילה האחורית מאפשרת לגדר לנוע על גבי פרופיל האלומיניום.


אני מתכנן להוסיף מסילות בחלק העליון של הגדר לשימוש בגובל שניתן להרימו בקלות (כמו במסורי שולחן).
הרגליים והמסגרת של השולחן.

הגדרת הדרישות מבניית המסגרת.

1. גישה נוחה לראוטר.
2. ניצול נפח מקסימלי עם מגרות בגודל מקסימלי.
3. משקל קל ונוח להזזה ללא צורך בגלגלים (לא כל כך הצליח לי הסבר בהמשך).
4. עלות נמוכה (מחזור חומרים).
מסגרת השולחן.

את המסגרת והרגליים בניתי מלוחות עץ אורן ששימשו למיטה.

את הלוחות ניסרתי כך שהורדתי להם את הקצוות המעוגלים וחילקתי כל לוח לשני חלקים עובי 2 ס"מ רוחב 4 ס"מ.


הרעיון המרכזי הוא לבנות מסגרת שבתוכה מושקעום הדפנות (במקור תכננתי שהדפנות יהיו מדיקט דק להורדת משקל, בסופו של דבר השתמשתי בעץ מלמין בעובי 1.5 ס"מ). לכן יצרתי חריץ בכל קורה.

סיבה נוספת לחריץ היא שהמראה מבחוץ יראה יפה ויראו רק את הקורות של הרגלים ולא את העץ שמכסה אותן.


